Rozhodnutie Komisie z 19. marca 2002, ktorým sa stanovujú definície ochorení pre oznamovanie prenosných chorôb do siete spoločenstva na základe rozhodnutia č. 2119/98/ES Európskeho parlamentu a Rady (oznámené pod číslom dokumentu C(2002) 1043)



Úradný vestník L 086 , 03/04/2002 S. 0044 - 0062

CS.ES Kapitola 15 Zväzok 07 S. 28 - 46

ET.ES Kapitola 15 Zväzok 07 S. 28 - 46

HU.ES Kapitola 15 Zväzok 07 S. 28 - 46

LT.ES Kapitola 15 Zväzok 07 S. 28 - 46

LV.ES Kapitola 15 Zväzok 07 S. 28 - 46

MT.ES Kapitola 15 Zväzok 07 S. 28 - 46

PL.ES Kapitola 15 Zväzok 07 S. 28 - 46

SK.ES Kapitola 15 Zväzok 07 S. 28 - 46

SL.ES Kapitola 15 Zväzok 07 S. 28 - 46



Rozhodnutie Komisie z 19. marca 2002, ktorým sa stanovujú definície ochorení pre oznamovanie prenosných chorôb do siete spoločenstva na základe rozhodnutia č. 2119/98/ES Európskeho parlamentu a Rady (oznámené pod číslom dokumentu C(2002) 1043) (2002/253/ES) KOMISIA EURÓPSKYCH SPOLOČENSTIEV, so zreteľom na zmluvu o založení Európskych spoločenstiev, so zreteľom na rozhodnutie č. 2119/98 Európskeho parlamentu a Rady z 24. septembra 1998, ktorým sa zriaďuje sieť pre epidemiologický dohľad a kontrolu prenosných chorôb v spoločenstve [1], a najmä na jeho článok 3 písm. c), keďže: (1) Členské štáty majú prostredníctvom siete spoločenstva poskytovať informácie o epidemiologickom vývoji a výskyte prenosných ochorení, ktoré ohrozujú zdravie verejnosti, spôsobom, ktorý umožňuje porovnanie, aby na úrovni spoločenstva a na národnej úrovni bolo možné vykonávať prevenciu a kontrolu. (2) Na porovnanie takýchto informácií je nevyhnutné stanoviť všeobecné definície ochorení, aj keď sa špecifické siete monitorovania chorôb zatiaľ nezriadili. Keď toto rozhodnutie vstúpi do platnosti, majú sa tieto definície ochorení používať pri oznamovaní do siete spoločenstva a majú byť v súlade s predpismi o ochrane údajov. (3) Definície ochorení, ktoré umožňujú porovnanie oznámení, majú obsahovať stupňovitý systém umožňujúci štruktúram a/alebo orgánom členských štátov flexibilitu pri poskytovaní informácií o chorobách a osobitných rizikách ohrozujúcich zdravie. Tieto definície ochorení uľahčia oznamovanie hlavne tých chorôb, ktoré sú uvedené v rozhodnutí Komisie 2000/96/ES [2]. (4) Definície ochorení majú byť také, aby umožnili všetkým členským štátom čo najväčšiu účasť na oznamovaní pri využití údajov z ich v súčasnosti existujúcich systémov. Majú umožniť rozdielnu úroveň senzitivity a špecificity podľa rozdielnych cieľov zberu informácií a majú sa dať ľahko meniť a dopĺňať. (5) Opatrenia ustanovené v tomto nariadení sú v súlade so stanoviskom výboru zriadeného rozhodnutím č. 2119/98/ES, PRIJALA TOTO ROZHODNUTIE: Článok 1 Na účely poskytovania údajov epidemiologickému monitorovaniu a kontrole prenosných chorôb na základe ustanovení rozhodnutia č. 2119/98/ES, a najmä jeho článku 4, uplatnia členské štáty definície ochorení, ktoré sú uvedené v prílohe. Článok 2 Na základe najnovších vedeckých údajov sa toto rozhodnutie bude upravovať v potrebnom rozsahu. Článok 3 Toto rozhodnutie sa uplatní od 1. januára 2003. Článok 4 Toto rozhodnutie je adresované členským štátom. V Bruseli 19. marca 2002 Za Komisiu David Byrne člen Komisie [1] Ú. v. ES L 268, 3.10.1998, s. 1. [2] Ú. v. ES L 28, 3.2.2000, s. 50. -------------------------------------------------- PRÍLOHA DEFINÍCIE PRENOSNÝCH CHORÔB UVEDENÝCH V ROZHODNUTÍ 2000/96/ES VŠEOBECNÉ ZÁSADY PRI UPLATŇOVANÍ TÝCHTO DEFINÍCIÍ OCHORENÍ - Pokiaľ nie je inak uvedené, majú sa oznamovať iba symptomatické prípady ochorení. Asymptomatické infekcie sa majú oznamovať, iba ak majú tieto infekcie dosah na liečenie alebo zdravie verejnosti. - "Prípad ochorenia v epidemiologickej súvislosti" je prípad ochorenia, ktorý bol buď v kontakte s potvrdeným prípadom ochorenia, alebo bol vystavený rovnakej expozícii ako potvrdený prípad ochorenia (napr. jedol rovnakú stravu, býval v rovnakom hoteli atď.). - Má sa používať trojstupňový systém s nasledujúcimi stupňami: - potvrdený prípad ochorenia: overený laboratórnou analýzou, - pravdepodobný prípad ochorenia: jasný klinický obraz alebo epidemiologická súvislosť s potvrdeným prípadom ochorenia, - možný prípad ochorenia: naznačujúci klinický obraz, ktorý nie je potvrdeným ani pravdepodobným prípadom ochorenia. Klasifikácia na týchto rozličných stupňoch sa môže odlišovať podľa epidemiológie jednotlivých ochorení. - Zoznam klinických symptómov je iba demonštratívny a nie je úplný. - Pre väčšinu chorôb sa uvádza niekoľko "kritérií pre laboratórnu diagnózu". Pokiaľ sa neuvádza inak, na potvrdenie prípadu ochorenia postačuje iba jedno. - znamienko – v definícii prípadu ochorenia znamená "nevzťahuje sa". ÚVODNÉ POZNÁMKY 1. Informácie uvedené v tomto dokumente sú určené iba pre jednotné oznámenie/porovnanie údajov v rámci siete spoločenstva. Klinická charakteristika poskytuje všeobecný prehľad o chorobe a nemusí nevyhnutne indikovať všetky príznaky potrebné pre klinickú diagnózu choroby. 2. Aby sa vyhovelo uvedeným laboratórnym kritériám pre diagnózu, môžu sa použiť rôzne metódy testovania. Keď sú však uvedené špecifické techniky, odporúča sa, aby sa použili. DEFINÍCIE OCHORENÍ AIDS (SYNDRÓM ZÍSKANEJ IMUNODEFICIENCIE) A INFEKCIA HIV 1. Aids Klinická charakteristika Týka sa všetkých jednotlivcov infikovaných ľudským vírusom imunodeficiencie (HIV), ktorí majú ktorúkoľvek z 28 klinických foriem, ktoré sú uvedené v definícii prípadu ochorenia Európskeho dohľadu nad AIDS. Kritériá pre diagnózu I. Dospelí a adolescenti: Definícia prípadu ochorenia uvedená v Európskom dohľade nad AIDS z roku 1993 (pozri prílohu II). II. Deti vo veku < 13 rokov: Revízia definície prípadu ochorenia uvedená v Európskom dohľade nad AIDS u detí z roku 1995 (pozri prílohu III). Klasifikácia ochorenia Možný: | – | Pravdepodobný: | – | Potvrdený: | Prípad, ktorý je v súlade s európskou definíciou ochorenia na AIDS. | 2. HIV infekcia Klinická charakteristika Diagnóza je založená na laboratórnych kritériách HIV infekcie alebo diagnózy AIDS. Laboratórne kritériá diagnózy I. Dospelí, adolescenti a deti vo veku ≧ 18 mesiacov - pozitívny výsledok skríningového testu na protilátku HIV potvrdený iným testom na stanovenie HIV protilátok, - dôkaz HIV nukleovej kyseliny (RNA alebo DNA), - dôkaz HIV pomocou HIV p24 testu na dôkaz antigénu vrátane neutralizačného testu, - izolácia HIV (kultivácia vírusu). II. Deti < 18 mesiacov - pozitívne výsledky dvoch osobitných vyšetrení (okrem pupočníkovej krvi) na základe jedného alebo viacerých z nasledujúcich testov na stanovenie HIV: - dôkaz HIV nukleovej kyseliny (RNA alebo DNA), - HIV p24 test na dôkaz antigénu, vrátane neutralizačného testu, u dieťaťa vo veku ≧ 1 mesiac, - izolácia HIV (kultivácia vírusu). Klasifikácia ochorenia Možný: | – | Pravdepodobný: | – | Potvrdený: | Prípad ochorenia je laboratórne potvrdený, alebo je v súlade s európskou definíciou ochorenia na AIDS. | ANTRAX Klinická charakteristika Inhalačný antrax Po vdýchnutí Bacillus anthracis a rýchlych prodromálnych príznakoch akútneho horúčkovitého respiračného zlyhania sa vyvinie hypoxia, dýchavičnosť a rádiologický dôkaz mediastínu. Kožný antrax Kožná lézia vytvorená z vyrážky cez vezikulárne štádium k čiernemu príškvarku na spodine, ktorý je obklopený edémom. Lézia je obvykle nebolestivá, ale môžu sa vyskytovať celkové príznaky (horúčka a nevoľnosť). Črevný antrax Následkom konzumácie surovej kontaminovanej potravy syndróm silnej bolesti brucha, hnačky, horúčka a septikémia. Laboratórne kritériá diagnózy - izolácia a potvrdenie B. anthracis zo vzoriek odobratých z prirodzene sterilného miesta (napr. krv alebo CSF) alebo lézie iného postihnutého tkaniva (koža, pľúca alebo črevo), - obidve nasledujúce kritériá: - dôkaz B. anthracis DNA (napr. pomocou PCR) zo vzoriek odobratých z prirodzene sterilného miesta (napr. krv alebo cerebrospinálna tekutina) alebo lézie iného postihnutého tkaniva (koža, pľúca alebo črevo), - dôkaz B. anthracis v klinickej vzorke pomocou imunohistochemického farbenia postihnutého tkaniva (koža, pľúca alebo črevá). Výter z nosa bez indikácie choroby neprispieva k diagnóze prípadu ochorenia. Klasifikácia ochorenia Možný: | – | Pravdepodobný: | Pravdepodobný prípad ochorenia sa definuje ako: prípad ochorenia zodpovedajúci klinickému priebehu choroby bez izolácie B. anthracis a inej alternatívnej diagnózy, ale s laboratórnym dôkazom B. anthracis na základe jedného pozitívneho laboratórneho testu,prípad ochorenia na antrax zodpovedajúci klinickému priebehu a s epidemiologickou súvislosťou potvrdenej environmentálnej expozície, ale bez pozitívneho laboratórneho dôkazu infekcie B. anthracis. | Potvrdený: | Prípad ochorenia zodpovedajúci klinickému priebehu, laboratórne potvrdený. | BOTULIZMUS PRENÁŠANÝ POTRAVOU Klinická charakteristika Klinický obraz zodpovedajúci botulizmu, napr. také symptómy, ako je dvojité videnie, rozmazané videnie a poruchy akomodácie. Symetrická paralýza môže rýchlo postupovať. Laboratórne kritériá diagnózy - dôkaz botulotoxínu v sére, stolici, obsahu žalúdka alebo v potrave, ktorú pacient konzumoval, - izolácia Clostridium botulinum zo stolice. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti | Potvrdený: | Prípad ochorenia zodpovedajúci klinickému priebehu, laboratórne potvrdený. | BRUCELÓZA Klinická charakteristika Klinický obraz zodpovedajúci brucelóze, napr. akútny alebo pozvoľný začiatok horúčky, nočné potenie, nadmerná únava, anorexia, chudnutie, bolesti hlavy a bolesti kĺbov. Laboratórne kritériá diagnózy - dôkaz špecifických protilátok, - dôkaz Brucella sp. v klinickej vzorke pomocou imunofluorescencie, - izolácia Brucella sp. z klinickej vzorky. Pre pravdepodobný prípad ochorenia: - jednorazový vysoký titer protilátok. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti, alebo prípad ochorenia s izolovaným vysokým titrom. | Potvrdený: | Prípad ochorenia zodpovedajúci klinickému priebehu, laboratórne potvrdený. | KAMPYLOBAKTERIÓZA Klinická charakteristika Klinický obraz zodpovedajúci kampylobakterióze, napr. hnačkové ochorenie s rôznou závažnosťou. Laboratórne kritériá diagnózy - izolácia Campylobacter sp. z akejkoľvek klinickej vzorky. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti | Potvrdený: | Prípad ochorenia zodpovedajúci klinickému priebehu, laboratórne potvrdený. | CHLAMYDIA TRACHOMATIS, GENITÁLNA INFEKCIA Klinická charakteristika Klinický obraz zodpovedajúci infekcii Chlamydia trachomatis, napr. uretritída, epididymitída, cervicitída, akútna salpingitída alebo iné syndrómy súvisiace s pohlavným prenosom. Laboratórne kritériá diagnózy - izolácia C. trachomatis kultiváciou zo vzorky urogenitálneho traktu, - dôkaz C. trachomatis v klinickej vzorke z urogenitálneho traktu detekciou antigénu alebo nukleovej kyseliny. Klasifikácia ochorenia Možný: | – | Pravdepodobný: | – | Potvrdený: | Laboratórne potvrdený prípad ochorenia. | CHOLERA Klinická charakteristika Klinický obraz zodpovedajúci cholere, napr. vodnatá hnačka a/alebo vracanie. Rozličný stupeň závažnosti. Laboratórne kritériá diagnózy - izolácia toxigénneho (t. j. produkujúceho toxín cholery) Vibrio cholerae O1 alebo O139 zo stolice alebo zvratkov, - dôkaz špecifického antitoxínu a protilátkovej odpovede proti vibriám. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti | Potvrdený: | Prípad ochorenia zodpovedajúci klinickému priebehu, laboratórne potvrdený. | KRYPTOSPORIDIÓZA Klinická charakteristika Klinický obraz zodpovedajúci kryptosporidióze, charakterizovaný hnačkou, abdominálnymi kŕčmi, nechutenstvom, nevoľnosťou a vracaním. Laboratórne kritériá diagnózy - dôkaz oocýst kryptosporídia v stolici, - dôkaz kryptosporídia v intestinálnej tekutine alebo vzorkách z biopsie tenkého čreva, - dôkaz antigénu kryptosporídia v stolici. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Laboratórne potvrdený prípad ochorenia. | DIFTÉRIA (ZÁŠKRT) Klinická charakteristika Klinický obraz zodpovedá diftérii, napr. ochorenie horných dýchacích ciest charakterizované bolesťami hrdla, zvýšenou teplotou a vytváraním pablán na tonzile (tonzilách), faryngu a/alebo v nose. Laboratórne kritériá diagnózy - izolácia toxín produkujúceho Corynebacterium diphtheriae z klinickej vzorky, - histopatologická diagnóza diftérie. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý nie je laboratórne potvrdený a v epidemiologickej súvislosti. | Potvrdený: | Prípad ochorenia zodpovedajúci klinickému priebehu, ktorý je buď laboratórne potvrdený, alebo v epidemiologickej súvislosti. | Poznámka: Nie je nutné oznamovať asymptomatických nosičov, prípady ochorenia s netoxigénnym C. diphteriae alebo kožnou diftériou. ECHINOKOKÓZA Klinická charakteristika Klinický obraz zodpovedajúci echinokokóze s možnosťou výskytu akýchkoľvek z viacerých klinických syndrómov, ktoré závisia od veľkosti a lokalizácie cýst. Laboratórne kritériá diagnózy Diagnóza pomocou: - histopatológie, - kombináciou zobrazovacích techník a sérologických testov (napr. nepriama hemaglutinácia, imunodifúzia, metóda imunoblotu). Klasifikácia ochorenia Možný: | – | Pravdepodobný: | – | Potvrdený: | Prípad ochorenia zodpovedajúci klinickému priebehu, laboratórne potvrdený. | EHEC (infekcia enterohemoragickým Escherichia coli) Klinická charakteristika Klinický obraz zodpovedajúci EHEC infekcii, napr. hnačky (často krvavé) a abdominálne kŕče. Choroba môže byť skomplikovaná hemolyticko-uremickým syndrómom (HUS) alebo trombotickou trombocytopenickou purpurou (TTP). Laboratórne kritériá diagnózy - izolácia E. coli patriacej do sérologickej skupiny, o ktorej je známe, že spôsobuje enterohemoragické ochorenie, - sérologická konfirmácia u pacientov s HUS alebo TTP, - pre pravdepodobné prípady ochorenia: dôkaz génov, ktoré kódujú produkciu St×1/St×2. Klasifikácia ochorenia Možný: | – | Pravdepodobný: | Laboratórne potvrdenie bez klinických príznakov alebo prípad ochorenia s klinickými symptómami v epidemiologickej súvislosti | Potvrdený: | Prípad ochorenia zodpovedajúci klinickému priebehu, laboratórne potvrdený. | GIARDIÁZA Klinická charakteristika Klinický obraz zodpovedajúci infekcii spôsobenej Giardia lamblia charakterizovaný hnačkami, abdominálnymi kŕčmi, nadúvaním, chudnutím alebo malabsorpciou. Laboratórne kritériá diagnózy - dôkaz cýst G. lamblia v stolici, - dôkaz trofozoitov G. lamblia v stolici, duodenálnej šťave alebo vo vzorkách z biopsie tenkého čreva, - dôkaz antigénu G. lamblia v stolici. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti | Potvrdený: | Prípad ochorenia, laboratórne potvrdený. | GONOREA (KVAPAVKA) Klinická charakteristika Klinický obraz zodpovedajúci gonoree, napr. uretritída, cervicitída alebo salpingitída. Laboratórne kritériá diagnózy - izolácia Neisseria gonorrhoeae z klinickej vzorky, - dôkaz antigénu N. gonorrhoeae alebo nukleovej kyseliny, - dôkaz gramnegatívnych intracelulárnych diplokokov v sekréte z uretry u muža. Klasifikácia ochorenia Možný: | – | Pravdepodobný: | – | Potvrdený: | Laboratórne potvrdený prípad ochorenia. | HAEMOPHILUS INFLUENZAE TYP B, INVAZÍVNY Klinická charakteristika Klinický obraz zodpovedajúci invazívnej chorobe, napr. bakterémia, meningitída, artritída, epiglotitída, osteomyelitída alebo celulitída. Laboratórne kritériá diagnózy - izolácia Haemophilus influenzae typ B z prirodzene sterilného miesta, - dôkaz nukleovej kyseliny H. influenzae z prirodzene sterilného miesta. Pre pravdepodobný prípad ochorenia: - dôkaz antigénu H. influenzae z prirodzene sterilného miesta Klasifikácia ochorenia Možný: | Prípad ochorenia s klinickou epiglotitídou bez laboratórnej konfirmácie alebo s identifikáciou iba z nesterilného miesta. | Pravdepodobný: | Prípad ochorenia zodpovedajúci klinickému priebehu s dôkazom antigénu, ako je vyššie uvedené. | Potvrdený: | Prípad ochorenia zodpovedajúci klinickému priebehu, laboratórne potvrdený. | VÍRUSOVÁ HEPATITÍDA Klinická charakteristika V symptomatických prípadoch ochorenia klinický obraz zodpovedajúci hepatitíde, napr. pomalý nástup symptómov a žltačka alebo zvýšené hladiny sérových aminotransferáz. Akútna hepatitída A Laboratórne kritériá diagnózy - IgM protilátky proti vírusu hepatitídy A (anti-HAV) pozitívne, - dôkaz antigénu v stolici, - dôkaz nukleovej kyseliny v sére. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickej definícii prípadu ochorenia a v epidemiologickej súvislosti. | Potvrdený: | Prípad ochorenia zodpovedajúci klinickej definícii prípadu ochorenia a laboratórne potvrdený. | Akútna hepatitída B Laboratórne kritériá diagnózy - IgM protilátky proti jadrovému antigénu hepatitídy B (anti-HBc) pozitívne, - dôkaz HBV nukleovej kyseliny v sére. Klasifikácia ochorenia Možný: | – | Pravdepodobný: | Prípad ochorenia, ktorý je HbsAg pozitívny a má klinický obraz zodpovedajúci akútnej hepatitíde | Potvrdený: | Laboratórne potvrdený prípad ochorenia. | Hepatitída C Laboratórne kritériá diagnózy - dôkaz HCV-špecifických protilátok, - dôkaz HCV nukleovej kyseliny z klinických vzoriek. Klasifikácia ochorenia Možný: | – | Pravdepodobný: | – | Potvrdený: | Symptomatický prípad ochorenia, laboratórne potvrdený. | INFEKCIA HIV [Pozri vyššie pod AIDS (Syndrómom získanej imunodeficiencie)] CHRÍPKA Klinická charakteristika Klinický obraz zodpovedajúci chrípke, napr. náhly nástup choroby, kašeľ, horúčka > 38 oC, bolesti svalov a/alebo bolesti hlavy. Laboratórne kritériá diagnózy - dôkaz antigénu chrípky alebo špecifickej RNA chrípkového vírusu, - izolácia chrípkového vírusu, - dôkaz špecifických sérových protilátok proti chrípke A alebo B. Klasifikácia ochorenia Možný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Pravdepodobný: | – | Potvrdený: | Laboratórne potvrdený klinický prípad ochorenia. | LEGIONELÓZA Legionárska choroba Klinická charakteristika Pneumónia Horúčka Pontiac Klinická charakteristika Chrípke podobné ochorenie charakterizované horúčkou, bolesťami hlavy, myalgiou a suchým kašľom. Pacienti sa bez liečenia uzdravia spontánne za 2 až 5 dní. Žiadne príznaky pneumónie. Laboratórne kritériá diagnózy legionelózy - izolácia akékoľvek organizmu legionely z respiračného sekrétu, pľúcneho tkaniva alebo krvi, - dôkaz špecifických protilátok proti Legionella pneumophila sérologickej skupine 1 alebo proti iným sérologickým skupinám alebo iným druhom pomocou nepriameho imunofluorescenčného testu na protilátky alebo mikroaglutináciou, - dôkaz špecifického antigénu legionely v moči za použitia validovaných reagencií. Pre pravdepodobný prípad ochorenia: - jednorazový vysoký titer špecifických sérových protilátok proti L. pneumophila sérologickej skupiny 1 alebo iným sérologickým skupinám alebo iným druhom Legionella, - dôkaz špecifického antigénu legionely v sekréte z dýchacích ciest alebo priamo fluorescenčným značením protilátky (DFA) organizmu v sekréte z dýchacích ciest alebo pľúcneho tkaniva použitím monoklonálnych reagencií. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je laboratórne testovaný ako možný (pozri vyššie), alebo prípad ochorenia zodpovedajúci klinickému obrazu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | LEPTOSPIRÓZA Klinická charakteristika Klinický obraz zodpovedajúci leptospiróze je charakterizovaný horúčkou, bolesťami hlavy, triaškou, myalgiou, prekrvením očných spojiviek a menej často meningitídou, exantémom, žltačkou alebo renálnou nedostatočnosťou. Laboratórne kritériá diagnózy - izolácia leptospiry z klinickej vzorky, - dôkaz špecifického vzostupu v aglutinačnom titri leptospiry, - dôkaz leptospiry v klinickej vzorke pomocou imunofluorescencie, - dôkaz IgM protilátok proti leptospire v sére. Klasifikácia ochorenia Možný: | – | Pravdepodobný: | – | Potvrdený: | Prípad ochorenia zodpovedajúci klinickému priebehu, laboratórne potvrdený. | LISTERIÓZA Klinická charakteristika Infekcia spôsobená Listeria monocytogenes s viacerými klinickými syndrómami vrátane pôrodu mŕtveho plodu, listeriózy u novorodenca, meningitídy, bakterémie alebo lokalizovaných infekcií. Laboratórne kritériá diagnózy - izolácia L. monocytogenes z prirodzene sterilného miesta (napr. krv alebo cerebrospinálna tekutina alebo menej často kĺbová, pleurálna alebo perikardiálna tekutina). Klasifikácia ochorenia Možný: | – | Pravdepodobný: | – | Potvrdený: | Prípad ochorenia zodpovedajúci klinickému priebehu, laboratórne potvrdený. | MALÁRIA Klinická charakteristika Klinický obraz zodpovedajúci malárii, napr. horúčka a s ňou spojené symptómy ako bolesti hlavy, bolesti chrbta, triaška, potenie, myalgia, nevoľnosťou, vracanie, hnačky a kašeľ. Laboratórne kritériá diagnózy - dôkaz parazitov malárie v krvných náteroch, - dôkaz nukleovej kyseliny plasmódia. Klasifikácia ochorenia Možný: | – | Pravdepodobný: | – | Potvrdený: | Výskyt laboratórne potvrdenej parazitémie u ktorejkoľvek osoby (so symptomatickým alebo asymptomatickým priebehom). | OSÝPKY Klinická charakteristika Klinický obraz zodpovedajúci osýpkam, t. j. generalizovaný exantém trvajúci > 3 dni a horúčka > 38,0 oC a jeden alebo viaceré z nasledujúcich príznakov: kašeľ, nádcha, Koplikove škvrny, konjuktivitída. Laboratórne kritériá diagnózy - dôkaz IgM protilátok proti osýpkam u pacientov, ktorí neboli v nedávnej dobe očkovaní, - dôkaz špecifických protilátok proti osýpkam u pacientov, ktorí neboli v nedávnej dobe očkovaní, - dôkaz vírusu osýpok (nie vakcinačné kmene) v klinickej vzorke. Klasifikácia ochorenia Možný: | Prípad ochorenia diagnostikovaný lekárom ako osýpky. | Pravdepodobný: | Prípad ochorenia zodpovedajúci klinickému priebehu. | Potvrdený: | Laboratórne potvrdený prípad ochorenia alebo prípad ochorenia zodpovedajúci klinickému priebehu, ktorý je v epidemiologickej súvislosti. Laboratórne potvrdený prípad ochorenia nemusí zodpovedať klinickej definícii prípadu ochorenia. | MENINGOKOKOVÁ INFEKCIA Klinická charakteristika Klinický obraz zodpovedajúci meningokokovej infekcii, napr. meningitída a/alebo meningokokémia, ktorá môže rýchlo postupovať k purpure fulminans, šoku a smrti. Iné prejavy choroby sú možné. Laboratórne kritériá diagnózy - izolácia Neisseria meningitidis z prirodzene sterilného miesta (napr. krv alebo cerebrospinálna tekutina alebo menej často kĺbový mok, pleurálna alebo perikardiálna tekutina), - dôkaz nukleovej kyseliny N. meningitidis z prirodzene sterilného miesta, - dôkaz antigénu N. meningitidis z prirodzene sterilného miesta, - mikroskopický dôkaz gramnegatívnych diplokokov z prirodzene sterilného miesta. Pre pravdepodobný prípad ochorenia: - jednorazový vysoký titer meningokokovej protilátky v sére rekonvalescenta. Klasifikácia ochorenia Možný: | – | Pravdepodobný: | Klinický obraz zodpovedajúci invazívnej meningokokovej infekcii bez laboratórnej konfirmácie alebo identifikácie N. meningitidis z nesterilného miesta alebo vysokých hodnôt meningokokových protilátok v sére rekonvalescenta. | Potvrdený: | Prípad ochorenia zodpovedajúci klinickému priebehu, laboratórne potvrdený. | Poznámka: Nie je nutné oznamovať asymptomatických nosičov. MUMPS Klinická charakteristika Klinický obraz zodpovedajúci mumpsu, napr. akútny nástup uni- alebo bilaterálneho na pohmat citlivého, ohraničeného zdurenia príušnej žľazy alebo ostatných slinných žliaz trvajúci > 2 dni a bez inej zjavnej príčiny. Laboratórne kritériá diagnózy - dôkaz IgM protilátok proti mumpsu, - dôkaz špecifických protilátok proti mumpsu u pacientov, ktorí neboli v nedávnej dobe očkovaní, - izolácia vírusu mumpsu (nie vakcinačné kmene) z klinickej vzorky, - dôkaz nukleovej kyseliny mumpsu. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickej definícii prípadu ochorenia a v epidemiologickej súvislosti s potvrdeným prípadom ochorenia. | Potvrdený: | Prípad ochorenia, laboratórne potvrdený. | ČIERNY KAŠEĽ Klinická charakteristika Klinický obraz zodpovedajúci pertussis, napr. kašeľ trvajúci aspoň 2 týždne s jedným z nasledujúcich symptómov: záchvaty kašľa, kašeľ pri nádychu alebo vracanie pri kašli bez inej zjavnej príčiny. Laboratórne kritériá diagnózy - dôkaz špecifických protilátok proti pertussis u pacientov, ktorí neboli v nedávnej dobe očkovaní, - dôkaz nukleovej kyseliny, - izolácia Bordetella pertussis z klinickej vzorky. Klasifikácia ochorenia Možný: | Prípad ochorenia zodpovedajúci klinickej definícii prípadu ochorenia. | Pravdepodobný: | Prípad ochorenia zodpovedajúci klinickej definícii prípadu ochorenia a v epidemiologickej súvislosti. | Potvrdený: | Laboratórne potvrdený prípad ochorenia. | MOR Klinická charakteristika Choroba je charakterizovaná horúčkou, triaškou, bolesťami hlavy, nevoľnosťou, prostráciou a leukocytózou, ktorá sa prejavuje jednou alebo viacerými z nasledovných základných klinických foriem: - regionálna lymfadenitída (bubonický mor), - septikémia bez zjavného zápalu žliaz (septický mor), - pľúcny mor, - faryngitída a cervikálna lymfadenitída. Laboratórne kritériá diagnózy - izolácia Yersinia pestis z klinickej vzorky, - dôkaz špecifických protilátok proti F1 antigénu Y. pestis. Pre pravdepodobný prípad ochorenia: - zvýšený titer (titre) protilátok proti antigénu frakcie 1 (F1) Y. pestis v sére (bez zdokumentovanej špecifickej zmeny) u pacienta, ktorý nebol očkovaný proti moru, - dôkaz F1 antigénu v klinickej vzorke fluorescenčnou metódou. Klasifikácia ochorenia Možný: | Prípad ochorenia zodpovedajúci klinickému priebehu. | Pravdepodobný: | Prípad ochorenia zodpovedajúci klinickému priebehu s pravdepodobnými laboratórnymi výsledkami. | Potvrdený: | Prípad ochorenia zodpovedajúci klinickému priebehu s potvrdenými laboratórnymi výsledkami. | PARALYTICKÁ POLIOMYELITÍDA Klinická charakteristika Klinický obraz zodpovedajúci poliomyelitíde, napr. akútny nástup chabej parézy jednej alebo viacerých končatín so zníženými alebo absentujúcimi reflexami šliach na postihnutých končatinách bez inej zjavnej príčiny a bez senzorickej alebo kognitívnej straty. Laboratórne kritériá diagnózy - izolácia poliovírusu z klinickej vzorky, - dôkaz nukleovej kyseliny poliovírusu. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickej definícii prípadu ochorenia. | Potvrdený: | Prípad ochorenia zodpovedajúci klinickej definícii prípadu ochorenia, laboratórne potvrdený. | BESNOTA U ĽUDÍ Klinická charakteristika Besnota je akútna encefalomyelitída, ktorá takmer vždy končí kómou alebo smrťou do 10 dní po prvom symptóme. Laboratórne kritériá diagnózy - dôkaz protilátok proti vírusovým antigénom v klinickej vzorke (prednostne z mozgu alebo nervov z okolia vlasových folikúl na šiji) priamou fluorescenčnou metódou, - dôkaz nukleovej kyseliny besnoty v klinickej vzorke, - izolácia (v bunkovej kultúre alebo laboratórnom zvierati) vírusu besnoty zo slín, cerebrospinálnej tekutiny (CST) alebo tkaniva centrálneho nervového systému, - identifikácia titra neutralizujúcich protilátok proti besnote (úplná neutralizácia) v sére alebo CST neočkovanej osoby. Klasifikácia ochorenia Možný: | Prípad ochorenia zodpovedajúci klinickému priebehu bez laboratórneho potvrdenia. | Pravdepodobný: | – | Potvrdený: | Prípad ochorenia zodpovedajúci klinickému priebehu, laboratórne potvrdený. | RUBEOLA Klinická charakteristika Klinický obraz zodpovedajúci rubeole, napr. akútny nástup generalizovaného makulopapulózneho exantému a artralgia/artritída, lymfadenopatia alebo konjunktivitída. Laboratórne kritériá diagnózy - dôkaz IgM protilátok proti rubeole u pacientov, ktorí neboli nedávno očkovaní, - dôkaz špecifických protilátok proti rubeole u pacientov, ktorí neboli nedávno očkovaní, - izolácia vírusu rubeoly u pacientov, ktorí neboli nedávno očkovaní, - dôkaz nukleovej kyseliny rubeoly v klinickej vzorke. Klasifikácia ochorenia Možný: | Prípad ochorenia zodpovedajúci klinickej definícii prípadu ochorenia. | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | SALMONELÓZA (NIE BRUŠNÝ TÝFUS, ANI PARATÝFUS) Klinická charakteristika Klinický obraz zodpovedajúci salmonelóze, napr. hnačky, bolesti brucha, nevoľnosť a niekedy vracanie. Organizmus môže spôsobiť extraintestinálne infekcie. Laboratórne kritériá diagnózy - izolácia salmonely (nie S. typhi, ani S. paratyphi) z klinickej vzorky. Klasifikácia ochorenia Možný: | – | Pravdepodobný: | Laboratórne potvrdená izolácia bez klinických príznakov alebo prípad ochorenia s klinickými symptómami v epidemiologickej súvislosti | Potvrdený: | Prípad ochorenia zodpovedajúci klinickému priebehu, laboratórne potvrdený. | ŠIGELÓZA (DYZENTÉRIA) Klinická charakteristika Ochorenie s rôznou závažnosťou charakterizované hnačkami, horúčkou, nauseou, kŕčmi a tenesmami. Laboratórne kritériá diagnózy - izolácia Shigella sp. z klinickej vzorky. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | STREPTOCOCCUS PNEUMONIAE, INVAZÍVNE OCHORENIE Klinická charakteristika Streptococcus pneumoniae spôsobuje veľa klinických syndrómov podľa miesta infekcie (napr. akútny otitis media, pneumónia, bakterémia alebo mentigitída). Laboratórne kritériá diagnózy - izolácia S. pneumoniae z prirodzene sterilného miesta (napr. krv, cerebrospinálna tekutina alebo menej často kĺbová, pleurálna alebo perikardiálna tekutina), - dôkaz nukleovej kyseliny S. pneumoniae z prirodzene sterilného miesta. Pre pravdepodobný prípad ochorenia: - dôkaz antigénu S. pneumoniae z prirodzene sterilného miesta. Klasifikácia ochorenia Možný: | Prípad ochorenia zodpovedajúci klinickému priebehu bez laboratórnej konfirmácie alebo s identifikáciou z nesterilného miesta. | Pravdepodobný: | Prípad ochorenia zodpovedajúci klinickému priebehu, ktorý je antigén pozitívny. | Potvrdený: | Prípad ochorenia zodpovedajúci klinickému priebehu, laboratórne potvrdený. | SYFILIS Syphillis primaria (primárne štádium) Klinická charakteristika Štádium infekcie spôsobenej Treponema pallidum charakterizované jedným alebo viacerými vredmi. Vredy sa môžu v klinickom prejave značne odlišovať. Laboratórne kritériá diagnózy - dôkaz špecifickej IgM pomocou EIA, - dôkaz T. pallidum v klinických vzorkách pomocou mikroskopického vyšetrenia v tmavom poli, priamy dôkaz fluorescentne značených protilátok (DFA-TP) alebo ekvivalentnými metódami. Pre pravdepodobný prípad ochorenia: - reaktívny sérologický test [nontreponemal: Venereal Disease Research Laboratory (VDRL) alebo rapid plasma reagin (RPR); treponemal: fluorescentná absorbovaná treponemálna protilátka (FTA-ABS) alebo mikrohemaglutinačné stanovenie protilátok proti T. pallidum (MHA-T)]. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu s jedným alebo viacerými vredmi zhodný s primárnymi štádiom syfilisu a s akýmkoľvek reaktívnym sérologickým testom. | Potvrdený: | Prípad ochorenia zodpovedajúci klinickému priebehu, laboratórne potvrdený. | Syphilis secundaria (sekundárne štádium) Klinická charakteristika Infekčné štádium spôsobené T. pallidum a charakterizované lokalizovanými alebo difúznymi mukokutánnymi léziami často s generalizovanou lymfadenopatiou. Môže byť prítomný primárny vred. Laboratórne kritériá diagnózy - dôkaz T. pallidum v klinických vzorkách pomocou mikroskopického vyšetrenia v tmavom poli, priamy dôkaz fluorescentne značených protilátok (DFA-TP) alebo ekvivalentnými metódami. Pre pravdepodobný prípad ochorenia: - reaktívny sérologický test (nontreponemal: Venereal Disease Research Laboratory (VDRL), - rapid plasma reagin (RPR); treponemal: fluorescentná absorbovaná treponemálna protilátka (FTA-ABS), - mikrohemaglutinačné stanovenie protilátok proti T. pallidum (MHA-TP). Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu s príslušným sérologickým testom. | Potvrdený: | Prípad ochorenia zodpovedajúci klinickému priebehu, laboratórne potvrdený. | Syphilis, latens Klinická charakteristika Infekčné štádium spôsobené T. pallidum, v ktorom organizmus pretrváva v tele infikovanej osoby bez symptómov alebo príznakov. Laboratórne kritériá diagnózy — dôkaz pozitívnej reakcie špecifickou EIA, ale s negatívnym laboratórnym testom na infekčný syfilis (pozri primárny alebo sekundárny syfilis). Klasifikácia ochorenia Možný: | – | Pravdepodobný: | Žiadne klinické príznaky alebo symptómy a pozitívny uvedený laboratórny test. | Potvrdený: | – | TETANUS Klinická charakteristika Klinický obraz zodpovedajúci tetanu, napr. akútny nástup hypertonie a/alebo bolestivé kontrakcie svalov (obvykle žuvacieho svalstva a šije) a celkové spazmy svalstva bez inej zjavnej príčiny. Laboratórne kritériá diagnózy - dôkaz protilátok proti tetanovému toxoidu u neočkovaných alebo neliečených pacientov, - dôkaz špecifických protilátok proti tetanového toxoidu. Klasifikácia ochorenia Možný: | – | Pravdepodobný: | – | Potvrdený: | Prípad ochorenia s klinicky porovnateľným priebehom. | TOXOPLAZMÓZA Klinická charakteristika Protozoárna choroba, ktorá sa prejavuje akútnym ochorením s jedným alebo viacerými z nasledujúcich prejavov: lymfadenopatia, encefalitída, chorioretinitída, dysfunkcia centrálneho nervového systému. Môžu sa tiež objaviť kongenitálne infekcie s hydrocefalom, mikrocefalom, intracerebrálnou kalcifikáciou, konvulziou, cerebrálnou retardáciou. Laboratórne kritériá diagnózy - dôkaz špecifických protilátok proti toxoplazme, - dôkaz pôvodcu v telesných tkanivách alebo tekutinách alebo izolácia na pokusných zvieratách alebo bunkových kultúrach, - dôkaz nukleovej kyseliny toxoplazmy. Klasifikácia ochorenia Možný: | – | Pravdepodobný: | – | Potvrdený: | Prípad ochorenia zodpovedajúci klinickému priebehu, laboratórne potvrdený. | TRICHINÓZA Klinická charakteristika Choroba zapríčinená požitím larvy trichinely. Choroba má rôzne klinické manifestácie. Medzi spoločné príznaky a symptómy u osôb s klinickými prejavmi patrí eizinofília, horúčka, myalgia a periorbitálny edém. Laboratórne kritériá diagnózy - dôkaz larvy trichinely v tkanive z biopsie svalu, - dôkaz špecifických protilátok proti trichinele. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | TUBERKULÓZA Klinické kritériá - posúdenie lekára, že klinické a/alebo rádiologické príznaky a/alebo symptómy zodpovedajú tuberkulóze a - rozhodnutie lekára nasadiť u pacienta protituberkulóznu terapiu v plnom rozsahu. Laboratórne kritériá - izolácia komplexu Mycobacterium tuberculosis (okrem M. bovis BCG) kultiváciou z klinickej vzorky, - dôkaz acidorezistných baktérií (AFB) mikroskopickým vyšetrením zo spontánneho alebo indukovaného spúta. Klasifikácia podľa laboratórnych kritérií Definitívna Prípad ochorenia s izolovaným komplexom M. tuberculosis (okrem M. bovis BCG) z klinickej vzorky. V krajinách, kde kultivácia nie je bežne dostupná, sa tiež považuje za definitívny prípad ochorenia pozitívny nález AFB pri vyšetrení sekrétu spúta. Iný ako definitívny Prípad ochorenia, ktorý zodpovedá vyššie uvedeným klinickým kritériám, ale nezodpovedá klinickým kritériám pre definitívny prípad ochorenia. Klasifikácia podľa miesta choroby Pľúcna tuberkulóza Tuberkulóza parenchýmu pľúc alebo tracheo-bronchiálneho stromu. Mimopľúcna tuberkulóza Tuberkulóza iného miesta ako sú uvedené pľúca. Klasifikácia podľa predchádzajúceho liečenia tuberkulózy. Nikdy neliečený Pacient, ktorý nebol v minulosti nikdy liečený na aktívnu tuberkulózu alebo ktorý užíval lieky proti tuberkulóze menej ako jeden mesiac. V minulosti liečený Pacient, u ktorého bola v minulosti diagnostikovaná akútna tuberkulóza, užívajúci lieky proti tuberkulóze (okrem preventívnej terapie) dlhšie ako jeden mesiac. TÝFUS/PARATÝFUS Klinická charakteristika Ochorenie zapríčinené Salmonella typhi alebo paratyphii, ktoré je často charakterizované postupným zvyšovaním pretrvávajúcej teploty, bolesťami hlavy, nevoľnosťou, anorexiou, relatívnou bradykardiou, zápchou alebo hnačkami a suchým kašľom. Môže sa však vyskytovať mnoho miernych a netypických infekcií. Laboratórne kritériá diagnózy - izolácia S. typhi alebo paratyphii z krvi, stolice alebo inej klinickej vzorky. Klasifikácia ochorenia Možný: | – | Pravdepodobný: | Laboratórne potvrdená izolácia bez klinických príznakov alebo prípad ochorenia s klinickými symptómami a v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | VARIANT CREUTZFELDT — JAKOBOVEJ CHOROBY Klinická charakteristika I. Priebeh - progresívne neuropsychické poruchy, - trvanie choroby > 6 mesiacov, - bežné vyšetrenie nepoukazuje na alternatívnu diagnózu, - bez potenciálnej iatrogénnej expozície v anamnéze. II. Klinické príznaky - skoré psychické symptómy, - pretrvávajúce bolestivé senzorické symptómy, - ataxia, - myoklonus alebo chorea alebo dystónia, - demencia. Laboratórne kritériá diagnózy - EEG nevykazuje typické príznaky klasickej CJD (alebo sa EEG nevykonalo), - bilatelárne vysoký pulvinárny signál na MRI obraze, - charakteristické neuropatologické a imunopatologické nálezy. Klasifikácia ochorenia Možný: | – | Pravdepodobný: | I a 4/5 klinických príznakov a EEG nevykazujú typické príznaky klasickej CJCH (alebo sa EEG nevykonalo) a bilaterálne vysoký pulvinárny signál na MRI obraze a pozitívna biopsia tonzíl. | Potvrdený: | Progresívne neuropsychické poruchy a neuropatologická konfirmácia diagnózy v CJCH. | VÍRUSOVÉ HEMORAGICKÉ HORÚČKY Horúčka Ebola/Marburg Klinická charakteristika Začína akútnou horúčkou, hnačkami, ktoré môžu byť krvavé, a vracaním. Bežné sú bolesti hlavy, nevoľnosť a bolesti brucha. Môžu nasledovať hemoragické prejavy. U niektorých pacientov sa môže tiež vyskytovať makulopapulárny exantém na trupe. Laboratórne kritériá diagnózy - pozitívna izolácia vírusu, - pozitívna biopsia kože (imunohistochémia), - dôkaz nukleovej kyseliny Ebola/Marburg vírusu, - pozitívny sérologický nález, ktorý sa môže prejaviť v neskoršom štádiu choroby. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | Horúčka Lassa Klinická charakteristika Ochorenie charakterizované postupným nástupom nevoľnosti, bolestí hlavy, bolestí hrdla, nausey, vracania, hnačiek, myalgie a bolestí v hrudníku. Môžu pokračovať hemoragické prejavy. Laboratórne kritériá diagnózy - izolácia vírusu, - pozitívna biopsia kože (imunohistochémia), - dôkaz nukleovej kyseliny Lassa vírusu, - pozitívny sérologický nález, ktorý sa môže prejaviť v neskoršom štádiu choroby. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | Konžsko-krymská hemoragická horúčka Klinická charakteristika Ochorenie s postupným nástupom akútnej vysokej horúčky, zimnice, myalgie, nausey, anorexie, vracania, bolestí hlavy a chrbta. Môžu pokračovať hemoragické prejavy. Laboratórne kritériá diagnózy - izolácia vírusu, - dôkaz nukleovej kyseliny vírusu KKHH (Konžsko-krymskej hemoragickej horúčky), - pozitívny sérologický nález, ktorý sa môže prejaviť v neskoršom štádiu choroby. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | ŽLTÁ ZIMNICA Klinická charakteristika Ochorenie charakterizované akútnym nástupom a organickými symptómami, po ktorých nasleduje rýchla remisia, opätovná horúčka, hepatitída, albuminúria a niekedy zlyhanie obličiek, šok a generalizovaná hemoragia. Laboratórne kritériá diagnózy - dôkaz špecifických protilátok proti žltej zimnici u pacienta, ktorý nebol nedávno očkovaný proti žltej zimnici a u ktorého sa vylúčila skrížená reakcia s inými flavivírusmi, - izolácia vírusu, - dôkaz antigénu žltej horúčky, - dôkaz nukleovej kyseliny žltej zimnice. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia zodpovedajúci klinickému priebehu, laboratórne potvrdený. | YERSINIÓZA Klinická charakteristika Ochorenie s rôznymi stupňami ťažkostí, charakterizované hnačkami, horúčkou, nauseou, kŕčmi a tenesmami. Laboratórne kritériá diagnózy - izolácia Yersinia enterocolitica alebo pseudotuberculosis z klinickej vzorky. Klasifikácia ochorenia Možný: | – | Pravdepodobný: | Prípad ochorenia zodpovedajúci klinickému priebehu, ktorý je v epidemiologickej súvislosti. | Potvrdený: | Prípad ochorenia, laboratórne potvrdený. | --------------------------------------------------